Title: Indicacions per al professorat
Course: Matemàtiques 4t ESO

Trigonometria

Indicacions metodològiques per al professorat:

Aquesta unitat és interessant poder-la treballar amb un ordinador connectat a Internet i canó de vídeo, o pissarra digital. No és imprescindible un ordinador per alumne. Però si és necessari utilitzar una calculadora científica per alumne, ja sigui de sobretaula o una calculadora en línia com ara Wiris, però alguns dels apartats, com els dels angles de 30º, 45º i 60º també és convenient treballar-los utilitzant les expressions radicals exactes, sense la calculadora.

A la part introductòria hi ha enllaços a material per a repassar els conceptes geomètrics estudiats a 3r d'ESO i que són necessaris per treballar aquest tema, i dues activitats relacionades amb el tema: el vídeo "Catalunya i el metre" amb un qüestionari per imprimir i el càlcul d'una altura amb una fotografia i GeoGebra, aplicant el teorema de Tales.

El desenvolupament del tema presenta enllaços a aplicacions GeoGebra que permeten un treball individual amb reflexió escrita (si es disposa d'un ordinador per alumne amb connexió a Internet), o bé una exposició dels conceptes principals utilitzant el canó de vídeo o la pissarra digital.

Si no es disposa de mitjans tecnològics, algunes de les tasques es poden encarregar per fer a casa o a la biblioteca.

El treball dels conceptes bàsics està distribuït en 4 fulls que es poden portar fotocopiats a classe, per treballar-los a la llibreta. El full número 4 genera enunciats diferents (i les solucions) cada vegada que s'obre el full de càlcul o que es prem F9.

Una proposta interessant és demanar a l'alumnat que porti de casa els enunciats del full 4 copiats a la llibreta, amb les solucions en un full a part. D'aquesta manera a classe poden treballar per parelles, intercanviant els enunciats i ajudant-se pel que fa al procediment. Al final tornen intercanviar els full i avaluen la feina del company o companya.

Aquest tema permet ampliacions interessants (teorema del sinus i del cosinus). A l'apartat d'ampliació i reforç hi ha material per a l'alumnat que pot o vol ampliar i també per aquells que necessitin fer més exercicis repetitius. Per treballar amb el material EDAD cal tenir instal·lat el programa Descartes (ja hi trobareu l'enllaç i és un moment fer-ho).

Avaluació: es poden tenir en compte els exercicis fets cada dia a classe i corregits per parelles, i/o fer una prova al final.